Romeo og Julie | PREMIERE
2022-07-07 22:00 - 2022-07-08 00:30 (Europe/Oslo) | Thaulowhullet
Endelig kan vi igjen spille Shakespeare i Thaulowhullet! Og det i året Thesbiteateret fyller 50 år!
Årets forestilling er en av tidenses best kjente romantiske historie, den om Romeo og Julie.
Bli med på en magisk og kjærlighetsfull natt i skogen!
Kjøp biletter her.

Askeladden som kappåt med trollet
2022-07-08 13:00 - 13:30 | Thaulowhullet
Campingkompaniet er et omreisende teaterkompani bestående av skuespillerne Lisa Birkenes Thun og Sofia Knudsen Estifanos. Sammen kjører de Norge rundt i veiens mest fargerike bil og spiller nye, elleville versjoner av norske folkeeventyr, med sin helt egen vri. …og en god del (miljøvennlig) konfetti.
I bagasjen denne gang har de med seg forestillinga «Askeladden som kappåt med trollet», som handler om Ester Askeladd som, mot alle odds, lurer det slemme trollet og redder familien sin. Eller…handler det kanskje egentlig om et uskyldig gammelt troll som er lei av å få hagen sin invadert av fremmede? Snakker vi egentlig om grove brudd på eiendomsretten her? Vi får se…

Alder: 3-103 år (men åpent for alle)
Varighet: 30 minutter
GRATIS

Av og med: Campingkompaniet v/Lisa Birkenes Thun og Sofia Knudsen Estifanos
Regi: Erik Bauck Bårdstu
Kjøp biletter her.

Romeo og Julie
2022-07-08 22:00 - 2022-07-09 00:30, 2022-07-09 22:00 - 2022-07-10 00:30, 2022-07-10 22:00 - 2022-07-11 00:30, 2022-07-12 22:00 - 2022-07-13 00:30, 2022-07-13 22:00 - 2022-07-14 00:30, 2022-07-14 22:00 - 2022-07-15 00:30, 2022-07-15 22:00 - 2022-07-16 00:30, 2022-07-17 22:00 - 2022-07-18 00:30 | Thaulowhullet

Detektiv Dorotea og det mystiske frøet
2022-07-09 13:00 - 13:30 | Thaulowhullet
Detektiv Dorotea og det mystiske frøet er en fortellerstund for barn mellom 3 – 6 år.
Fortellerstunden er hjertevarm og tar opp temaer som mobbing, utenforskap og
menneskeverd.
Varighet: ca. 30 minutter.I «Detektiv Dorotea og det mystiske frøet» møter vi nysgjerrige og eventyrlystne Lillebror. Han bobler alltid
over av nye idèer og påfunn, men det går ikke alltid så bra. Denne gangen har han funnet et mystisk frø og
plantet det midt i mammas berømte rosehage. Nå trenger han hjelp fra Detektiv Dorotea og alle barna i
salen for å løse mysteriet. Hva kan det mystiske frøet være, og hva trenger det for å vokse? Hvordan går
det når mamma oppdager hva som har skjedd med rosehagen? Og har egentlig barn og blomster noe til
felles?
StrømmeTeateret er et teaterkompani som skriver, produserer og utøver scenekunst for barn og unge. Kompaniet
har skrevet flere barneforestillinger og samarbeider med bl.a. SOS-barnebyer og TV2 Skoles Elevkalen.
Vår visjon er å formidle interaktiv kunst og kultur til barn og unge, som legger opp til
engasjement, kreativitet og læring. Det er viktig for oss at publikum ikke bare er passive tilskuere, men at
de skal få bidra med egne idéer, innspill og tanker og oppleve at de blir tatt på alvor.
Manus/musikk: StrømmeTeateret
Musikkarrangement: Daniel Norum
Illustrasjon: Christoffer Paulsen
På scenen: Henriette Lerstad og Silje Tveråli
Samarbeidspartner: SOS-barnebyer
Kjøp biletter her.

Klovnen og Kamelen
2022-07-16 13:00 - 14:00 | Thaulowhullet
«Klovnen og Kamelen» er en leken og uhøytidelig forestilling for de minste barna.
Klovnen Letty Konfetti er den stolte eier av en kamel. Og ikke bare en kamel, men den dresserte kamelen Joffrey. Hun har gledet seg til å vise hvilke kunster han kan til barna, men den rampete Joffrey har ingen planer om å gjøre som hun sier. Dermed blir forestillingen en katt-og-mus-lek (har du noen gang forsøkt å leke katt-og-mus med en kamel…?) der Letty prøver alle triksene i boka for å få Joffrey til å samarbeide, og ender med å gjøre de fleste kunstene selv.
Forestillingen spilles av teatergruppen De Munnfulle.
Kjøp biletter her.

Lars Martin Myhre med Terje Johanessen
2022-07-16 20:00 - 22:00 | Thaulowhullet
Konsert med en av våre store artister og låtskrivere, Lars Martin Myhre – kjent for sine mange soloplater og sine lange samarbeid med bl.a. Odd Børretzen og Arild Nyquist.
Lars Martin Myhre har gjennom mange år satt kraftige spor etter seg i «den norske sangboka» og mye er sagt om hans musikalske evner: Aftenposten: den tekstlige underfundighetens foretrukne tonesetter. Han har da også mottatt en rekke priser og utmerkelser for sitt arbeide. Vi nevner noen få: fire Spellemannspriser, Alf Prøysens Ærespris, Gammlengprisen, Audun Tyldens Minnepris osv.
Lars Martins plater har fått strålende anmeldelser i inn- og utland. Han seneste utgivelse «45 sanger fra 45 år» ble belønnet med 6 på terningen og med ordene «en ener – intet mindre» (Nettavisen/Hammerø).
Juryen til Prøysenprisen sier: ..eksepsjonell finesse, kunstnerisk finurlighet, beundringsverdig musikalitet, smittende engasjement….
Til denne konserten har han med seg sin nære samarbeidspartner gjennom mange år; Terje Johannesen på gitar og trompet. Terje er en aldeles strålende musiker med en imponerende cv.
Ved hjelp av fantastiske låter, strøken musisering og en fabelaktig fortellerevne vil publikum få en minneverdig kveld hvor verken smil eller tårer er langt unna
Kjøp biletter her.

Sam Shepard: Action, Røde Kors og Morderskalle
2022-09-13 19:00 - 21:00, 2022-10-09 19:00 - 21:00, 2022-10-12 19:00 - 21:00, 2022-10-14 19:00 - 21:00, 2022-10-16 19:00 - 21:00
Da Thesbiteateret spilte Sam Shepard for første gang i 1978, i det nå for lengst nedbrente lokalet til Tønsberg Kunstforening, rett ved siden av det gamle biblioteket på Haugar, var vi de første i Norge som gjorde nettopp det. Den gangen var det ikke så mange her i landet som kjente noe særlig til fyren. Fra 1963 til 1971 hadde han holdt til i oﬀ- og oﬀ-oﬀ-Broadway-miljøet i New York, der han en kort stund, i 1970/71, hadde et utenomekteskapelig forhold til Pattie Smith før han ﬂyktet til New England og videre til London, England, med sin kone – skuespillerinnen O-Lan Jones – og sønnen deres, Jesse.
I 1975 kom de tilbake til USA og slo seg ned på en gård de kjøpte i California. Det var da han ﬁkk stillingen som hus-dramatiker ved The Magic Theatre i San Fransisco, og det var der han befant seg da Thesbiteateret begynte å fatte interesse for forfatterskapet hans. Eller rettere sagt, han var ute på gården sin, og det tok oss to-tre uker med daglige rikstelefonoppringninger til Amerika for å få tak i ham. Og da han endelig dukket opp, var han ikke særlig interessert i å fortelle hvem han var. På det tidspunktet var vi blitt vant til å treﬀe på stadig nye mennesker som ikke var helt sikre på hvor han befant seg for øyeblikket, så da det dukket opp enda et menneske, spurte vi bare om han kjente Sam Shepard godt. Ganske godt, tror jeg, svarte fyren. Og først etter en del fram og tilbake om de stykkene vi hadde lyst til å spille og om karakterene i dem, ﬁkk vi endelig vite hvem han var. Han ville ha 20 dollar og en plakat for å la oss spille de, for oss, aktuelle stykkene hans så mye vi ville i Skandinavia.
Siden ble han en verdenskjent dramatiker, forfatter, regissør og teater- og ﬁlmskuespiller som etter hvert slo seg til ro sammen med den ikke ukjente Jessica Lang og ﬁkk to barn med henne. Men for oss den gangen var han bare en riktig trivelig kar som forsto hva det ville si, økonomisk sett, å drive med friteater. Stilen hans som dramatiker gled etter hvert over fra det lett absurde til det mer realistiske, men ettersom Thesbiteateret alltid har vært svake for absurd-sjangeren og fyller 50 år i år, syntes vi det kunne være både artig og spennende å hente fram noen av de tidlige stykkene hans igjen.
Regi og oversettelse: Frank Lie
SKUESPILLERE:
Røde Kors
Marit Simonsen – Jane
Tommy Taraldsvik – Carl
Rolf Dolven – Renholder
Morderskalle
Geirr Johnson – Mason
Action
Rolf Dolven – Shooter
Geirr Johnson – Jeep
Tommy Taraldsvik – Larry
Marit Simonsen – Lupe

Kjøp biletter her.

Kong Ubu
2023-11-29 19:00 - 21:00, 2023-11-30 19:00 - 21:00 | Papirhuset Teater, St. Olavs gate 16b, Tønsberg, Vestfold, 3126, Norge
Alfred Jarrys absurde klassiker fra 1897 om maktbegjær og rettsløst enevelde har blitt gitt en helt ny vri: Fire kvinnelige skuespillere bruker fysisk teater til å levere den episke og latterlige krigshistorien på en scene knapt større en 4 m2. Resultatet er en fengende satire som reflekterer et verdensbilde unge mennesker ønsker å forstå. Men er det mulig å bli riktig klok på et politisk bilde som ikke er riktig klokt?
Her snakker vi om en vulgær mann som har styrtet tronen, som har drept både sin fiende, sine venner og en bjørn. Vi snakker om Kong Ubu – selve personifiseringen av stormannsgalskap. Du kan vente deg samtidens farse og klassisk tragedie i skjønn harmoni. Det er vanskelig å ikke la seg forbause over hvor forut for sin tid forfatter Alfred Jarry var i 1896. Stykket var en satirisk bombe som markerte overgangen fra de store monarkiene til den moderne verden, og er en tordnende kritikk av hvordan makt utøves skjødesløst overfor de mange som styres av – og også ofte støtter makten. Dette er en dødsdans, en dystopisk lek fylt av voldelig forfengelighet. Her er det hentet inspirasjon fra Kim Jung-Uns blomstrete propaganda, Vladimir Putins machokomplekser, og selvfølgelig Donald Trumps absurde kaos, ustyrlige temperament og mangelfulle logikk.
Forestillingen er regissert av Frode Gjerløw
Kjøp billetter her

Sommerfestival 1.–3. august 2024
2024-08-01 - 2024-08-03 | Thaulowhullet
.
Tre dager med teater og konsert i Thaulowhullet for både voksne og barn!
Konsert med The Pinkertons 1. august
Gratis teaterworkshop for barn i alderen 10-14 år 2.–3. august
BabyBeckett, en teaterforestilling for barn fra 3 år og oppover 2. august
Skogen er full av lyder – en hyllest til William Shakespeare i ord og toner 2.august

Kjøp billetter på TicketCo.

Konsert med The Pinkertons i Thaulowhullet
2024-08-01 20:00 - 23:00 | Thaulowhullet
The Pinkertons er tilbake, bedre enn noensinne!
Tønsberg-bandet har herjet scener fra Krakow til Honningsvåg, og har med årene blitt beryktet for å være et spesielt sterkt liveorkester. De fortsetter å lage musikk som vitner om et trossende romantisk syn på livet – formidlet så overbevisende at man tar seg selv i å rette en dirrende langfinger mot alt og alle som våger å true med realitetsorienteringer.
Det synges om sommerens siste bad, planer om å brenne ned hjembyen for kjærlighetens skyld, og ikke minst erkjennelsen at håpet om å finne Elvis i live svinner mer og mer.
Deres siste singel, synth-tunge og jagende ‘Weightless’, ble sluppet 28. juni på Rohdos Records, og den 16. august, på dagen 47 år etter kongens død, ryktes det om en hyllest til alle som ikke er med lenger men som alltid er med.
Vår kiosk sørger for tilgang på tørt og vått.
Forestillingen begynner klokken 20:00. Kiosken er åpen fra 18:30.
Konserten er en del av Thesbiteaterets sommerfestival.
Bestill billetter på TicketCo

Restriksjoner

Tillatt for alle! Anbefalt aldersgrense 10 år.

Ansvarsfraskrivelse

Kjøpte billetter refunderes ikke

Gratis teaterworkshop i Thaulowhullet for barn i alderen 10-14 år
2024-08-02 - 2024-08-03 | Thaulowhullet
“Bli med inn i den magiske skogen hvor allting kan skje!”

Fredag 2. og lørdag 3. august. Kl. 11.00-15.00 begge dager, med en liten forestilling for foreldre og venner lørdag kl. 16.00.
Instruktør: Ingeborg Engø
For påmelding, send mail til ingeborgengo@gmail.com. Påmeldingen er bindende, og det er førstemann til mølla (begrenset antall plasser).
Workshopen inneholder skuespillerteknikk, improvisasjon og teaterleker, samt bruk av kostymer og musikk. Vi skal jobbe sammen for å lage en liten forestilling – en morsom fortelling om en magisk skog med merkelige skapninger. Det blir gøy!
Husk matpakke begge dager og å kle dere etter været.
Forestillingen er gratis og vil vare ca. en halvtime, og kiosken er åpen. Velkommen!
Teaterworkshopen er en del av Thesbiteaterets sommerfestival.

BabyBeckett, en teaterforestilling for barn fra 3 år og oppover
2024-08-02 15:30 - 16:30 | Thaulowhullet
BabyBeckett liker aller best å se på havet og spise pølser. Han vil ha havet helt for seg selv. Men er det egentlig så fint å se på havet når du ikke har noen å dele opplevelsen med?
Forestillingen er en hyllest til dramatiker Samuel Becket, laget for de yngste. For selv om man er liten har man store spørsmål. Illyriarts viser forestillingen BabyBeckett som passer for barn fra 3 år og oppover.
IllyriArts er en fri teatergruppe med base i Tønsberg.
Forestillingen begynner 15:30.
Det er mulig å kjøpe snacks og drikke fra kiosken vår før, under og etter forestilling.
Forestillingen er en del av Thesbiteaterets sommerfestival.
Bestill billetter på TicketCo

Festival-teaterforestilling: Skogen er full av lyder - en hyllest til William Shakespeare i ord og toner
2024-08-02 20:00 - 23:00 | Thaulowhullet
Bli med inn i skogen og inn i William Shakespeares verden! Thesbiteatret serverer en hyllest til Shakespeare i ord og toner.
Skuespillere presenterer utdrag fra Shakespeares mest kjente skuespill, og sangere synger låter inspirert av Shakespeare fra opera, musikal og populærmusikken. Som alltid gir Thaulowhullet en eventyrlig og magisk ramme for det hele. Det blir både gjemte skatter, gamle favoritter og kanskje noen frampek når vi lar Shakespeares poesi smelte sammen med den vestfoldske sommernatta.
Forestillingen begynner klokken 20:00. Kiosken er åpen fra 18:30.
Kiosken vår sørger for tilgang på tørt og vått.
Forestillingen er en del av Thesbiteaterets sommerfestival.
Bestill billetter på TicketCo.
